宗風頌
作者：法覲
朝代：唐

paragraphs: 從上綱宗事最奇，卷舒生殺切須知。
臨機便有威雄勢，賓主相呈縱奪時。
不若食龍金翅鳥，當鋒一撮更難支。
現成公案睦州斷，四門有路趙州機。
仰山插鍬猶因地，雲門關捩幾人知？
鏡清失利多風措，高亭送客看臨歧。
本分家風依時節，夾山典座得便宜。
唯有龍潭吹滅燭，德山諦實更無疑。
不是等閑虛妄說，呵佛駡祖天下知。
自古綱宗難隱跡，如今著眼直須窺。
秖道尋常記得徹，洎乎把住眼如{目虽}。
敵磕便須大哮吼，莫作埜犴狐兔兒。
斯吒落水休吐氣，密嘌智深誰瞻伊。
提綱盡有同風事，好看雲門顧鑒咦。
（《天聖廣燈錄》卷二十。
）。